من نهار بانت كورونا وانا شخصيا كاندير جميع الاجراءات المطلوبة ! الكمامة ! التباعد الاجتماعي ! الخروج للضرورة القصوى ! التعقيم ! و كانصح الناس لي قراب ليا بهادشي ! و حيت كانآمن اننا كجيل محظوظ ماعشنا لا حرب لا نزوج لا استعمار كانآمن كذلك انه كورونا هي حقنا فالكوارث الانسانية لي خاصها ندوزوه ! و عكس الحروب و المجاعات ! المواجهة ديال كورونا ماكاطلبش منك اكثر من الالتزام بمجموعة من الأمور البسيطة فحياتك اليومية ! و هاكاك ! هاد الأمور البسيطة بزاف د المغاربة عندهم مشكل فتطبيقها بحذافرها ! المغربي لامدا عندو مشكل كبير مع واحد الحاجة سميتها “الانضباط” لاديسيبلين ! غاتقولو دير الكمامة ماغايديرهاش ! غاتقولو دير الكمامة ولا غانهبط عليك بغرامة غايديرها عوجة و غي على فمو ! غاتقولو قادها غايقادها و يخليك غي تمشي و يحيدها ! واحد التبرهيش و وواحد الاستهتار كايتعاملو بيه اغلبية الناس مع المرض ! واخا ارتفاع عدد الموتى واخا ارتفاع عدد الحالات واخا خطب الملك ! مازال الناس كايتساراو بلا كمامة و فاش كايديروها كايديروها عوجة ! بزاف د المغاربة عندهم مشكل مع الانضباط ! يدير معاك و مايجيش فالوقت ! يخدم ليك الخدمة و يديرها ناقصة ! يواعدك و يخلف الوعد ! يسمع بلي الكمامة ضرورية و مايديرهاش ! كاينة ازمة حقيقية د الوعي عند عباد الله ! بنادم عايش بدون احساس بالمسؤولية لا تجاه راسو لا تجاه الناس لي معاه واش غي قصوحية الراس و الكالاخ ؟ و لا هاد قصوحية الراس موراها واحد الرغبة فالانتحار عند عباد الله لي طايبين بالزلط و القهرة و المشاكل ؟ واش بنادم حتى لهاد الدرجة ساخي براسو و ساخي بالدنيا باش يسمع الموت كادور حداه و هاكاك يلقي ليها صدرو عريان ؟! ماعرفتش الصراحة الجواب على هاد الاسئلة حيت كايجيني بلي گاع هاد الاسئلة براسهم فيهم الاجوبة ! عدم الانضباط و تطبيق اجراءات السلامة راجع للكالاخ و الجهل و الاستهتار و راجع كذلك لبنادم لي ساخي براسو و حياتو طيلمو مقودة عليها كو ماسوقوش يموت بكورونا و لا السيفيليس و لا بكسيدة عندو هانية ! 
واش الكمامة و التعقيم مسائل صعيبة بزاف لدرجة انه عندنا مشكل نلتازمو بيها ؟ مافهمتش انا دوك الناس لي مازال لحد الساعة كايلقاو السبة باش مايديروش الكمامة و كايتهربو منها ! واش كالاخ ؟! جهل ؟ استهتار ؟ و لا بنادم حياتو طيلمو مقودة كو باغي يموت و ربي كبير ؟